आमिर खान की जिद के चलते ठीक हुए रिश्ते, सोनू बोले- ‘प्यार कायम रखना चाहिए’
Sonu Nigam Bhushan Kumar Controversy साल 2020 में टी-सीरीज के चीफ भूषण कुमार और सिंगर सोनू निगम के बीच मनमुटाव हो गया था। अब सुनने में आया है कि दोनों ने अपने बीच की इस कड़वाहट को दूर कर लिया है
साल 2020 में टी-सीरीज के चीफ भूषण कुमार और सिंगर सोनू निगम के बीच मनमुटाव हो गया था। अब सुनने में आया है कि दोनों ने अपने बीच की इस कड़वाहट को दूर कर लिया है। रिपोर्ट्स की मानें तो दोनों के बीच के रिश्ते सुधारने में आमिर खान का बड़ा हाथ है। 
बता दें कि साल 2020 में सोनू और भूषण के बीच इतनी लड़ाई बढ़ गई थी कि दोनों ने सोशल मीडिया के जरिए एक-दूसरे पर गंभीर आरोप लगाए थे। 
आमिर चाहते थे सिर्फ सोनू की आवाज
सूत्र बताते हैं कि पिछले साल रिलीज हुई फिल्म ‘लाल सिंह चड्ढा’ के चलते दोनों के रिश्तों में सुधार आया। दरअसल, आमिर खान फिल्म के एक गाने (मैं की करां) को सिर्फ सोनू निगम की ही आवाज में रिकॉर्ड करना चाहते थे। आमिर के ही कहने पर सोनू और भूषण ने पिछली बातों को भुलाकर साथ काम किया। सोनू ने फिल्म के गाने ‘मैं की करां’ में अपनी आवाज दी थी। 
फिर गाया ‘शहजादा’ का टाइटल ट्रैक
जब ‘लाल सिंह चड्ढा’ के सेट पर दोनों का मनमुटाव दूर हो गया तो सोनू इसी साल रिलीज हुई टी-सीरीज की अगली फिल्म ‘शहजादा’ का भी एक गाना गाने के लिए तैयार हो गए। इस फिल्म का म्यूजिक प्रीतम ने कंपोज किया और सोनू ने इसका टाइटल ट्रैक गाया।
'आदिपुरुष' के गाने को भी दी आवाज
फिलहाल दोनों के बीच सबकुछ ठीक नजर आ रहा है। सोनू ने हाल ही में रिलीज हुई भूषण की फिल्म ‘आदिपुरुष’ का भी एक गाना (तू है शीतल धारा) गाया है। इसके साथ ही उन्होंने फिल्म के कवर ‘जय श्री राम’ में भी बाकी सिंगर्स का साथ दिया।
भूषण की तरफ से नहीं आया कोई जवाब
इसी बीच हिंदुस्तान टाइम्स को दिए एक इंटरव्यू में सोनू ने इस बारे में बात करते हुए कहा, ‘इसमें कोई बड़ी बात नहीं है। शांति और प्यार कायम रखना चाहिए।’ हालांकि, अभी तक इस मामले पर भूषण कुमार की ओर से कोई जवाब नहीं आया है। 
एक-दूसरे पर लगाए थे कई आरोप
इससे पहले साल 2020 में सोनू निगम ने एक पोस्ट के जरिए सोशल मीडिया पर म्यूजिक माफिया के बारे में बात की थी। कहा गया था कि इस पोस्ट में उन्होंने भूषण कुमार का नाम ना लेते हुए उन पर निशाना साधा है। इसके बाद दोनों ने एक-दूसरे पर कई गंभीर आरोप लगाए थे।
सोनू ने एक वीडियो जारी करते हुए कहा था कि भूषण ने गलत आदमी से पंगा ले लिया है। उन्होंने भूषण कुमार से अबू सलेम कनेक्शन और उनके पर यौन शोषण का आरोप लगाने वालीं मॉडल मरीना कुवर के बारे में पूछा था। बाद में इस विवाद में भूषण की पत्नी भी उनके बचाव में आई थीं।